﻿ ŞTIINŢA ŞI TEHNICA ÎN EUROPA – ÎNTRE APLICAŢII ŞI IMPLICAŢII, PRIN PRISMA ESOF 2004 SIMONA STĂNESCU Studiile de evaluare a implementării strategiei de la Lisabona, realizate la jumătatea perioadei 2000–2010, accentuează, din ce în ce mai mult, rolul-cheie pe care îl joacă societatea bazată pe cunoaştere în atingerea ţelului ca economia europeană să devină cea mai competitivă economie din lume, până în 2010. Interesul comunităţii europene pentru rezultatele ştiinţifice a sporit de-a lungul ultimilor ani, iar în acelaşi timp, aşteptările şi complexitatea problemelor cu care se confruntă azi cercetarea şi-au modificat şi ele dimensiunile. Ca răspuns la aceste aşteptări a fost lansat şi promovat conceptul de spaţiu european de cercetare, au fost deschise noi linii de finanţare pentru programele de cercetare pan-europeană, iar Comisia Europeană tocmai a adoptat Carta Europeană a Cercetătorilor şi Codul de Recrutare a Cercetătorilor, documente amplu comentate, modificate şi dezbătute. În acest context, în anul 2004, actorii instituţionali cu competenţe în domeniu au colaborat pentru organizarea primului forum european dedicat exclusiv ştiinţei şi tehnicii. Articolul de faţă îşi propune să prezinte succint evenimentul, participarea mea la acest eveniment fiind posibilă datorită sprijinului acordat de Marie Curie Fellowship Association, prin grantul oferit de Biroul Regional UNESCO pentru Ştiinţă şi Tehnologie în Europa (ROSTE). Inspirat după model american, Euro Science Open Forum 2004 (ESOF 2004) a fost considerat de către organizatori prima întâlnire ştiinţifică pan-europeană organizată vreodată pentru a oferi un forum interdisciplinar pentru dialog deschis, 1 dezbatere şi discuţii asupra ştiinţei şi tehnologiei în societate! Evenimentul s-a desfăşurat în perioada 25–28 august 2004 în Stockholm, Suedia, şi a întrunit mai mult de 1 800 de participanţi, printre care 350 de jurnalişti. Au fost invitaţi să participe cercetători din toate domeniile, reprezentanţi ai mediului universitar şi academic, diferiţi factori de decizie, reprezentanţi ai media, ai mediului economic şi ai agenţiilor finanţatoare. Evenimentul a reunit, preponderent, participanţi din Europa, dar şi din Asia, America şi Australia. Scopurile declarate ale evenimentului au fost acelea de a influenţa politicile în domeniul ştiinţei şi tehnologiei în Europa, de a întări legătura dintre ştiinţă şi societate, de a contribui la integrarea ştiinţei europene şi de a oferi un forum deschis pentru dezbateri privind ştiinţa şi tehnologia. 1 Broşura de prezentare a evenimentului, distribuită de organizatori. CALITATEA VIEŢII, XVII, nr. 3–4, 2006, p 391–398 392 SIMONA STĂNESCU 2 Principalul organizator al evenimentului a fost Euroscience, Asociaţia Europeană pentru Promovarea Ştiinţei şi Tehnologiei. Printre principalii parteneri finanţatori care şi-au adus contribuţia la organizarea evenimentului s-au numărat: Comisia Europeană, Fundaţia Europeană pentru Ştiinţă, FAS (Consiliul suedez pentru cercetarea vieţii muncite şi a domeniului social), FORMAS (Consiliul suedez pentru cercetarea mediului înconjurător, ştiinţelor agricole şi planificării spaţiale), Institutul Karolinska şi VINNOVA (Agenţia suedeză pentru sisteme de inovaţie). În sesiunea de deschidere din data de 25 august 2004 moderată de Quentin Cooper (BBC), au luat cuvântul Thomas Ostros, ministrul suedez pentru educaţie şi ştiinţă, Jean-Patrick Connerade, preşedintele Euroscience, Rainer Gerold, director Ştiinţă şi tehnică, Directoratul general pentru cercetare, Comisia Europeană, Ingrid Hamm, director executiv Robert Bosch Stiftung, Par Omling, director general Consiliul suedez pentru cercetare şi Carl Johan Sundberg, vicepreşedinte Euroscience. Interlocutorii au subliniat importanţa iniţiativei de a organiza un astfel de eveniment ştiinţific pe bătrânul continent şi promovarea interesului comun de căutare a unor soluţii durabile problemelor cu care se confruntă astăzi cercetarea. Ca structură organizatorică, forum-ul a cuprins sesiuni paralele. În zilele de 26, 27 şi 28, atât programul de dimineaţa cât şi cel de după amiază a cuprins două– trei cursuri plenare paralele, urmate de o serie de zece–douăsprezece sesiuni ştiinţifice sau de consiliere în carieră desfăşurate în paralel. Pe toată durata forum– ului, au fost organizate expoziţii diverse. O secţiune specială a forum-ului a fost cea dedicată ştiinţei în oraş, care a inclus o suită întreagă de evenimente corelate cu subiectele ştiinţifice ale formu-ului şi care s-au desfăşurat în piaţetele, teatrele, bisericile sau muzeele oraşului. Eveniment ambiţios, forum-ul a fost intens promovat şi amplu mediatizat prin diversele canale de comunicare, astfel încât expoziţiile de popularizare a ştiinţei au trezit nu numai interesul participanţilor, dar şi al turiştilor şi al locuitorilor oraşului Stockholm. Dintre cursurile plenare, menţionăm, selectiv, câteva titluri: De la teoria astronomică la dezvoltarea durabilă (Andre Berger), Ştiinţele vieţii şi universităţile într-o lume complexă (Hans Wigyell), Naşterea iniţiativei americane a nanotehnologiei (Neal Lane), Promovarea creşterii în Europa (Andre Sapir), De ce renunţă Europa la puternica sa poziţie în cercetare şi dezvoltare farmaceutică? (Didier de Chaffoy de Courcelles), O ipoteză unificatoare a bazei neurale a cunoaşterii sociale (Giacomo Rizzolatti) şi Secolul XX în astronomie – a doua revoluţie (Ene Ergma). Sesiunile ştiinţifice au abordat probleme de maxim interes pentru comunitatea ştiinţifică europeană. Sub auspiciile celor 16 teme propuse au fost organizate 69 de sesiuni paralele. Fiecare sesiune a avut un organizator, un moderator şi o serie de prezentări susţinute de personalităţi marcante în domeniu, atât din mediul academic cât şi din cel de afaceri. Suportul unora dintre prezentări a 3 ŞTIINŢA ŞI TEHNICA ÎN EUROPA 393 fost distribuit în săli, iar o parte au fost puse la dispoziţia celor interesaţi pe pagina Internet a forum-ului. Fiecare sesiune a fost un bun prilej de a iniţia discuţii şi dezbateri, dar mai ales de a informa şi a se informa asupra diferitelor probleme ştiinţifice, comune la nivel european şi nu numai. Una dintre primele teme puse în discuţie a fost Îmbătrânirea: o provocare demografică. Sesiunea a abordat diverse subiecte, precum numărul din ce în ce mai scăzut al copiilor în Europa, fluxul forţei de muncă, îmbătrânirea, longevitatea şi migraţia într-o societate vârstnică. O întrebare-cheie a fost dacă nu cumva raportul actual dintre populaţia activă şi cea pasivă va face ca Europa să „cadă” din cauza competitivităţii globale. Tema Clima şi schimbarea mediului a cuprins sesiunile: Extremele climatice şi impactul lor: pot ele să fie prevăzute?, Dincolo de încălzirea globală: încotro ne îndreptăm?, Clima şi managementul de risc: ignorăm evidentul? şi Poate Europa să se adapteze schimbării climei? Principalul mesaj transmis în sesiunile organizate sub această temă a fost necesitatea de a regândi colectiv abordarea contemporană a climei şi rolul pe care factorii de decizie îl au. Plecând de la nevoia de a oferi prognoze meteorologice cât mai precise, dar şi de a prevedea schimbările bruşte de climă, sesiunile au mai abordat stabilitatea mediului global afectat ireversibil de acţiunile omului, transformarea temperaturilor extreme în norme, posibilitatea ca alte riscuri pe termen lung să apară, strategiile de administrare a riscurilor de climă şi insuficienta explorare a adaptării la schimbările inevitabile de climă. Tema Ştiinţa comunicată a suscitat un mare interes şi a inclus un număr de nu mai puţin de 13 sesiuni paralele: Pot cetăţenii europeni să influenţeze agenda pentru ştiinţele neurologice?, Revoluţia accesului liber, Jurnaliştii ştiinţifici: megafoane, nuvelişti sau critici?, Pierduţi în traducere: media, ştiinţă şi politici, Răspândirea cuvântului: cine profită din publicaţiile ştiinţifice? (două sesiuni), Vizite electronice ale laboratoarelor vecine în Europa, Limbaj universal sau discurs poliglot?, Ştiinţă în culori în Republica Cehă, Austria, Slovenia şi Marea Britanie,Comunicarea ştiinţelor vieţii, Ştiinţa pentru copii, Cum să scrii o carte de succes, Ştiinţă şi media: cum devine ştiinţa ştire de maximă audienţă şi Ce înseamnă ştiinţă pentru tine? Firul roşu prezent în toate dezbaterile a fost rolul pe care comunicarea îl poate juca în apropierea ştiinţei de societate. Printre subiectele abordate, s-au numărat: implicarea populaţiei în neurobiologie, ca formă a guvernării participative şi posibilitatea de a extinde acest model şi asupra altor zone de cercetare, accesul liber la rezultate ştiinţifice, ca formă de popularizare, dar şi pseudo-ştiinţă, pierderea conţinutului ştiinţific prin publicare în media, în contextul în care acesta reprezintă principala sursă de informaţie pentru marea majoritate a oamenilor, diseminarea rezultatelor ştiinţifice respectând standarde înalte de calitate, susţinerea jurnalelor ştiinţifice, dificultăţile de a explica matematica şi de a o înţelege prin mijloacele media, minorităţile etnice şi ştiinţa, utilizarea limbii engleze între limbă ştiinţifică, cea comună şi jargonului profesional, ştiinţa pe 394 SIMONA STĂNESCU 4 înţelesul copiilor şi modalităţi de facilitare pentru aceştia, elementele care atrag publicul şi vând cu succes o carte şi modul în care ştiinţa este reflectată în ziare şi televiziune, mai exact, cum se transformă ştiinţa în subiecte atractive pentru ziare. Sesiunea Ştiinţă în culori în Republica Cehă, Austria, Slovenia şi Marea Britanie a avut 20 de invitaţi reprezentanţi ai grupurilor minoritare: africani din Marea Britanie, turci din Austria şi populaţie Roma din Republica Cehă şi Slovenia. Au fost discutate relaţia dintre ştiinţă şi multiculturalitate în Europa. Riscul, un alt subiect al forum-ului a fost abordat în sesiunile: Participare publică şi managementul de risc, Risc, societate şi durabilitate şi Comunicarea riscului într-o clipită. Plecând de la exemple concrete precum telefoanele mobile sau siguranţa alimentară, participanţii au dezbătut rolul pe care evaluarea tehnologiei şi participarea publică îl pot juca în informarea cât mai bună a cetăţenilor privind consecinţele acţiunilor lor şi în administrarea riscurilor implicate. Ştiinţa, la rândul ei, poate contribui substanţial la o mai bună evaluare a paletei largi de riscuri la care omenirea este expusă permanent. Ultima sesiune a fost organizată sub forma uneia de pregătire media pentru oamenii de ştiinţă, privind modul în care comunicarea rapidă a riscurilor către populaţie prin mijloacele media poate fi eficientizată. Tema Nou-ivitele tehnologii a reunit sesiunile: Cercetare europeană pe marginea ascuţită, Noul dinte fixat în 30 de minute: de la ficţiune la realitate, Viaţa unui cip şi Lumină roşie pentru biotehnologie? Cercetători ce lucrează cu unele dintre cele mai performante facilităţi şi-au prezentat cele mai recente descoperiri şi au discutat posibilele direcţii de investigaţii în viitor. Totodată, au fost dezbătute efectele progreselor tehnologice asupra dezvoltării societăţii. Tema Energie a subsumat două sesiuni: Energia ingineriei şi Nu este uşor să fii verde. Un prim subiect s-a referit la limitele utilizării resurselor necesare pentru crearea energiei. Concluzia a fost că este nevoie să se descopere şi să se utilizeze noi resurse pentru energie în contextul eforturilor susţinute pentru promovarea dezvoltării durabile prin implementarea unor tehnologii prietenoase faţă de mediul înconjurător. Evoluţia vieţii s-a desfăşurat în cadrul a două sesiuni: Testarea evoluţiei moleculare: fosile, Darwin, ADN şi Privire de ansamblu asupra dimensiunii evolutive a pescăriilor moderne. Plecând de la ipoteza conform căreia compararea genomilor conduce la evidenţierea modului cum a evoluat viaţa, cercetătorii şi-au pus întrebarea dacă se poate prevedea evoluţia la nivel molecular şi dacă se pot prezice viitoare modificări. A fost, totodată, pus în evidenţă impactul îngrijorător al pescuitului comercial asupra evoluţiei stocurilor de peşte în Oceanul Atlantic şi Marea Nordului. Tema Sănătate a inclus sesiunile: Dieta ta trebuie să se potrivească genelor?, Sănătate şi boală: contează sexul?, Limitele performanţei umane, Boli infecţioase într-o Europă în expansiune, Cancerul în Europa îmbătrânită, Media digitală în lupta globală contra HIV şi SIDA, şi Corp, minte şi sănătate. A fost analizat rolul ştiinţei în înţelegerea diferenţelor privind îngrijirea sănătăţii. 5 ŞTIINŢA ŞI TEHNICA ÎN EUROPA 395 Tema Creierul uman a avut o singură sesiune, Văzând gândurile şi planurile noastre, dedicată modului unic în care funcţionează, aşa cum plastic spunea unul dintre vorbitori, această orchestră fără dirijor. Tema Umanitatea şi spaţiul a inclus sesiunile: De la particule la galaxii, Topul celor 10 mistere ale universului timpuriu şi Europa trebuie să exploreze planetele? Cea de a doua sesiune a fost prezentată sub forma unei scurte piese de teatru. Cea de a treia sesiune a adus în discuţie programul european de exploatare spaţială, ariile acestuia, constrângerile şi obligaţiile bugetare ale statelor-membre participante, precum şi planurile de viitor. Cunoaştere şi societate a cuprins sesiunile Psihopatologia organizaţiilor, Ştiinţă, prevedere şi viitorul inovării şi Noi matematici pentru noi provocări. Prima sesiune a supus atenţiei un domeniu încă insuficient exploatat, dar situat la intersecţia dintre psihologie, economie, psihologia organizaţională şi psihologie evoluţionară. A fost, totodată, analizat impactul pe care matematica îl are asupra tehnologiei pe care o folosim zi de zi, dar şi direcţiile de viitor în domenii specifice, precum informatica, finanţele, biologia, medicina şi telecomunicaţiile. Tema Nanoştiinţa şi nanotehnologia a fost dezbătută în sesiunea Nanotehnologie: aplicaţii şi implicaţii. Utilizarea tehnologiei la scară mică permite nu numai înţelegerea anumitor dinamici la scară moleculară, dar şi posibilitatea de a interveni, cu consecinţele de rigoare. Înţelegerea potenţialului de dezvoltare a nanotehnologiei în viitor trebuie să ţină cont atât de larga aplicabilitate într-o serie întreagă de domenii, cât şi de pericolul pe care îl reprezintă răspândirea problemelor de percepţie publică a unor subdomenii, precum nanobiotehnologia asupra întregii nanotehnologii. Tema Ştiinţă şi artă a cuprins sesiunile: Moleculele ca artă, Muzicieni expresivi şi calculatoare afective şi Umanul artificial: teamă, ficţiune şi fapt. Pornind de la reprezentările moleculelor ca formă de artă, a fost dezbătută relaţia dintre rezultatele ştiinţifice şi formele de expresie a artei. Tema Ştiinţă şi etică a inclus sesiunile: Cine deţine genomul?, Responsabilitatea socială a instituţiilor ştiinţifice şi Provocări morale adresate ştiinţei. Subiectele aduse în discuţie au fost proprietatea intelectuală, frauda ştiinţifică, frontierele etice, adaptarea legislaţiei la ultimele descoperiri ştiinţifice, sprijinul populaţiei pentru dezvoltarea ştiinţei şi tehnologiei şi dezvoltarea mecanismelor instituţionale necesare în promovarea principiilor etice. Tema care s-a bucurat de cel mai mare număr de sesiuni a fost Aspecte privind politica ştiinţei în Europa. Sub pălăria acestei teme au fost organizate un număr record de 17 sesiuni: Ajută ştiinţa la conducerea ţării?, Chimia poate supravieţui în viitor?, Inovaţie şi creativitate în Europa, Realizând legături, construind poduri: ştiinţa are importanţă în Europa de sud-est, Universităţile între valori publice şi comercializare, Transferul tehnologic în noile ţări, A da substanţă dezvoltării durabile, Unde sunt femeile în ştiinţă?, Dezvoltarea unei strategii pentru agenţiile europene care oferă fonduri în cercetare, Cine controlează ştiinţa?, Mai multe femei-doctor în ştiinţă şi inginere în Europa?, Cetăţenia 396 SIMONA STĂNESCU 6 ştiinţifică şi construcţia europeană, Politica ştiinţei europene într-un context global, Este cercetarea de bază un lux sau o necesitate în economia europeană?, Există o polarizare de gen în excelenţa ştiinţifică?, Poate Europa să devină o economie bazată pe cunoaştere, fără un nou mecanism de susţinere a cercetării de bază? şi Le este permis cercetătorilor să aibă copii?. O secţiune separată a forumului a fost dedicată mobilităţii şi carierei şi a fost organizată de Marie Curie Fellowship Association, cu sprijinul Comisiei Europene, a Asociaţiei donatorilor pentru promovarea ştiinţei în Germania şi Biroului Regional UNESCO pentru Ştiinţă şi Tehnologie în Europa (ROSTE). Pe lângă sesiunile plenare de început şi sfârşit, au fost organizate două sesiuni în jurul a două mari teme: simpozionul „mobilitate şi grupuri de lucru privind cariera”. În cadrul simpozionului „mobilitate” au fost organizate sesiunile: Mobilitatea cercetătorilor debutanţi în Europa, Situaţia specială a tinerilor cercetători din Europa centrală şi de est, Mobilitatea dincolo de Europa: mobilitatea văzută într-un context global şi Întoarcerea şi reintegrarea cercetătorilor mobili. Grupurile de lucru privind cariera au inclus sesiunile: De la sclavi la maeştri – lungul şi sinuosul drum către independenţă, O piaţă europeană a ocupării forţei de muncă pentru cercetători: provocări şi oportunităţi, Rolul mentorilor şi reţelei pentru dezvoltarea unei cariere ştiinţifice, Tendinţe în sistemele europene de cariere – de câtă flexibilitate avem nevoie, câtă insecuritate putem accepta?, Mobilitate intersectorială – o stradă cu sens unic? Mit şi realitate şi Viaţa de familie şi cariera în cercetare – o contradicţie în termeni?. Ca structură, sesiunile au fost organizate de doi coordonatori şi au inclus prezentări cărora le-au urmat intervenţiile celor care au comentat prezentările precum şi un raportor al sesiunii. Printre participanţii români care au avut intervenţii s-au numărat: Patricia Arsene (CNCSIS), Crina Cismas (Ad Astra), Mihaela Gheorghiu (Centrul Internaţional de Biodinamică, Bucureşti) şi Alexandra Oltean (Universitatea Politehnică, Bucureşti). De-a lungul întregului forum au fost organizate expoziţii de carte şi materiale publicitare de către diferite organizaţii şi fundaţii, printre care amintim: Fundaţia Asia-Europa, Ambasada Canadei, CASCADE – reţea de excelenţă, Organizaţia Europeană pentru cercetare nucleară, CORDIS, COST, EUREKA, Euroscience, EASCEA (Asociaţia evenimentelor ştiinţifice europene), FAS (Consiliul suedez pentru cercetarea vieţii muncite şi a domeniului social), FORMAS (Consiliul suedez pentru cercetarea mediului înconjurător, ştiinţelor agricole şi planificării spaţiale), Serviciul german de schimburi academice, Societatea japoneză de promovare a ştiinţei, Johnson & Johnson – cercetare farmaceutică şi dezvoltare, Institutul Karolinska, Nobelpriye.org, AAAS (Asociaţia americană pentru ştiinţă avansată), Asociaţia donatorilor pentru promovarea ştiinţei în Germania, Agenţia de dezvoltare economică din Stockholm, Agenţia suedeză de servicii de salvare, Consiliul suedez de cercetare, Banca Suediei Tercentenary, Comisia Europeană – directoratul general pentru cercetare, Centrul de cercetare al Comisiei Europene, Fundaţia Europeană de Ştiinţă, Asociaţia suedeză a oamenilor de ştiinţă, Corporaţia suedeză spaţială, VINNOVA (Agenţia suedeză pentru sisteme de inovaţie). 7 ŞTIINŢA ŞI TEHNICA ÎN EUROPA 397 Printre evenimentele organizate în secţiunea Ştiinţă în oraş s-au numărat diferite experimente, curiozităţi, expoziţii toate menite să popularizeze ştiinţa într-un mod atractiv. O parte dintre activităţi s-au desfăşurat în şcoli, pentru elevi şi profesori, de exemplu un documentar despre obsesia lui Salvador Dali despre ştiinţă reflectată în tablourile sale. Muzeul Nobel a găzduit expoziţia Ştiinţă şi ficţiune. Biserica germană a găzduit o prezentare multimedia care a inclus un concert de orgă cu o selecţie din cele mai bune partituri suedeze baroce. În cadrul unor ceremonii speciale organizate în 26 şi 27 august 2004, pe parcursul forumului au fost decernate şi o serie de premii, printre care premiul tânărului investigator european în valoare de 1 milion de euro oferit unui număr de 25 de tineri cercetători, pentru a-şi crea echipe de lucru pe o perioadă de cinci ani, premiul scriitorilor ştiinţifici europeni oferit jurnaliştilor, premiul Rammal 2002 şi Rammal 2003, precum şi premiul ştiinţific suedez oferit celei mai bune teze doctorale şi celei mai bune lucrări de absolvire. În anul 2004, s-a acordat în domeniul biomedicinei. În data de 27 august 2004 primăria oraşului Stockholm şi consiliul capitalei au oferit participanţilor la forum o recepţie în primăria oraşului, gazda oficială a cinei organizată anual pentru decernarea premiilor Nobel. Sesiunea de închidere din data de 28 august 2004 a fost moderată de Quentin Cooper (BBC) şi a cuprins alocuţiunile următorilor: Carl Johan Sundberg, vicepreşedinte Euroscience, Jean-Patrick Connerade, preşedintele Euroscience, Wolfgang M. Heckl, Universitatea Ludwig-Maximilians, Ekkehard Winter, Asociaţiei donatorilor pentru promovarea ştiinţei în Germania şi Ingrid Wunning, fundaţia Robert Bosch Stiftung. Au fost evidenţiate principalele concluzii desprinse din sesiunile forumului şi s-a accentuat importanţa conjugării eforturilor pentru a asigura condiţii mai bune de cercetare în Europa. Nu în ultimul rând a fost anunţată ediţia următoare a forumului european ESOF care se va desfăşura în perioada 15 –19 iulie 2006 în oraşul München, Germania. Primul forum pan european dedicat ştiinţei şi tehnologiei a fost un bun prilej de a dezbate atât o parte din ultimele rezultate ştiinţifice prezentate de experţii din domeniu cât şi subiecte comune de mare interes pentru comunitatea ştiinţifică europeană abordate din perspectivă interdisciplinară. Eveniment unic ca structură, dar şi ca resurse umane şi financiare implicate, forumul a reprezentat, totodată, un bun prilej de informare asupra diferitelor oportunităţi de finanţare, asupra proiectelor de cercetare derulate sau în curs de derulare şi a constituit o oportunitate pentru prezentarea instituţiilor de cercetare, agenţiilor finanţatoare, a actorilor industriali interesaţi şi a centrelor universitare, ceea ce a condus la identificarea partenerilor în viitoare proiecte pan-europene. 398 SIMONA STĂNESCU 8 REFERINŢE BIBLIOGRAFICE 1. http://www.esof2004.org/. 2. http://www.mariecurie.org/. 3. www.unesco.org/venice. 